b'\n_START_ARTICLE_\nBioreaktor\n_START_PARAGRAPH_\nBioreaktor je umeten sistem, v katerem te\xc4\x8de biolo\xc5\xa1ki proces, s katerim pridemo do \xc4\x8dloveku uporabnih snovi. Namen bioreaktorja je zagotoviti tak\xc5\xa1ne pogoje uporabljenim organizmom (najve\xc4\x8dkrat so to mikroorganizmi ali rastline), pri katerih je produkcija teh snovi najve\xc4\x8dja. To pomeni zagotavljanje optimalnih abiotskih pogojev (temperature, slanosti, osvetljenosti), gostote osebkov, u\xc4\x8dinkovito dovajanje hrane in kisika ter odvajanje odpadnih produktov._NEWLINE_S konstruiranjem bioreaktorjev se ukvarja veja biokemije, imenovana biokemijsko in\xc5\xbeenirstvo._NEWLINE_Poleg za pridobivanje produktov biolo\xc5\xa1kih procesov so lahko bioreaktorji namenjeni tudi gojenju celic in tkivnih kultur za preu\xc4\x8devanje ter organizmov, ki izvajajo biolo\xc5\xa1ko \xc4\x8di\xc5\xa1\xc4\x8denje.'